Веселин Ханчев
Ружите

chitanka.info

Ето ги ружите, ружите росни.

Всяка — с гердан от сребро.

Вятъра весело щом ги докосне,

люшват край мене хоро.

Свирят им с медени свирки пчелите,

тежки от златния прах,

и пеперудите, слезли в тревите,

кърпи размахват край тях.

Ето ги ружите — в кръг наловени,

с румени, с бели страни.

Сякаш момичета махат край мене:

— Тичай! До нас се хвани! —

Махат ми с китки моми и свирачи:

— Тичай! Хвани се до нас! —

Слънцето лепне по мойте клепачи.

Тичам към ружите аз.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.